1Iyanaé pasenna PUWANGNGE. Purani Napettui untu’ hukkungngi wanuwa Hadrakh sibawa kota Damsyik. Tenniya bawang suku-suku Israélié, iyakiya ibukotanato Siria iyanaritu appunnangenna PUWANGNGE.
2Hamat iya sipakkaséséngngé sibawa Hadrakh appunnangen-Nato, makkuwatoro kota-kota Tirus nenniya Sidon nasibawang sininna apanrénna pabbanuwana.
3Purani Tirus patettong sining bénténg untu’ aléna sibawa goppo maéga senna ulaweng nenniya péra’ angkanna mancaji pada-pada barang biyasaé, pada-pada kessi’é sibawa bungkaé ri lalengngé.
4Iyakiya PUWANGNGE mébbui matu kasiyasi. Sininna asugirenna kotaéro Nabuwangngi matu ri laleng tasi’é sibawa iyaro kotaé cappui matu nanré api.
5Kota Askélon sibawa Gaza naitai matu sibawa métauna. Naita towi matu Ekron sibawa ateddéngeng sininna paddennuwanna. Ateddéngengngi matu Gaza arunna, sibawa Askélon masino-sinoi matu dé’ monroiwi.
6Asdod naonroiwi matu sining tau polé ri bangsa campurangngé. Makkedai PUWANGNGE, "Tau Filistin iya matempoéro Upaccappui matu.
7Dé’na matu mennang nanré juku iya maddaraé mupa iyaré’ga inanré laing iya riyattéyangngé. Sininna tau iya risalaiyé mancajiwi matu umma’-Ku sibawa riyangga’i selaku bagiyang polé ri suku Yéhuda. Ekron mancajiwi matu anggota umma’-Ku pada-pada tau Yébus-é riyolo.
8Ujagaiwi matu tana-Ku sibawa lawa-lawaiwi sining pasukang laingngé iya maéloé limbangngi. Dé’na Upalaloni matu sining pattenre’é jajai umma’-Ku. Saba’ Uwitani anrasa-rasanna mennang."
9Eh pabbanuwana Sion, arennuno! Eh pabbanuwana Yérusalém, gorano! Itani! Poléi arummu sibawa apakalang! Aléna arung adélé iya tiwié asalamakeng. Iyakiya lettu’i sibawa penno ariyawang ati tonangi kaleddé, sikaju kaleddé lolo.
10Makkkedai PUWANGNGE, "Uwabbéyangngi karéta-karéta musu polé ri Efraim, sininna anyarangngé ri Yérusalém Upallennye’i matu sibawa sininna panaé Uwancuru’i matu. Nappallebbangengngi matu arummu adaméngengngé ri yelle’na bangsa-bangsaé. Polé ri tasi’é lao ri tasi’é makuwasai matu, polé ri Salo Efrat lettu ri cappa’na linoé."
11Makkedai PUWANGNGE lao ri umma’-Na, "Nasaba assijancing iya Uwébbué sibawa iko, assijancing iya ripaessaé sibawa dara akkarobangeng pakkasuwiyang, Upaleppe’i matu ra’ya’mu iya manrasa-rasaé ri laleng appalirengngé pada-pada tau iya riyurungngé ri laleng bujung marakkoé.
12Lisuno éh sining tau ripalié, mappunnaino makkekkuwangngé paddennuwang. Lisuno ri onrong allinrungemmu, tette’-Ka matu barakkakiko. Engkalingai: Leppi wékkaduwa Ubarakkakiko matu nasaba sininna anrasa-rasang iya puraé mupéneddingi.
13Upakéi matu Yéhuda selaku panana pabbaranié, sibawa Israélié selaku ana’ pana iya sadiyaénna riyattémbakeng. Pabbanuwana Sion Upaké selaku peddang; nasibawang iyaro peddangngé Ugasai matu sining tau Yunanié."
14Nappaitangngi matu aléna PUWANGNGE lao ri umma’-Na, pada-pada billa’é Nattémbakengngi ana’-ana’ pana-Na. Naseppungngi matu PUWANGNGE tarompé’é tanrang maggasa nainappa joppa malluru ri laleng anginraja polé yattangngé.
15Pasti Nawéréngngi allinrungeng umma’-Na, angkanna naulléi mennang caui sininna balié. Pada-pada kelli’na tau iya mabo’ ménungngé, makkuwaniro kelli’na mennang ri laleng ammusurengngé. Samanna dara akkarobangeng iya ritiri’é ri yasé’na mézbaé, makkuwaniro darana balinna mennang tuppa.
16Rékko narapini iyaro essoé, napassalama’i matu PUWANGNGE umma’-Na, pada-pada pakkampié passalama’i bimbala’na polé ri abalaé. Mattappai matu mennang ri tanana PUWANGNGE, pada-pada paramata passigera iya millakkillangngé.
17Temmaka kessinna tanana PUWANGNGE matti, temmaka kessinna sibawa gellona! Kuwaniro tuwo makkompe anggoro’é sibawa gandongngé, mébbui kalloloé sibawa ana’daraé tattamba mawatang.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn